Rússar bjóða föngum sakaruppgjöf ef þeir eru reiðubúnir til að berjast í Úkraínu. Þetta segja samtök sem hjálpa föngum.
Fangarnir ganga til liðs við Wagner-hópinn sem eru samtök málaliða, að sögn tengd rússneskum stjórnvöldum. Talið er að allt að 3000 fangar hafi þegar gengið í Wagner-hópinn til að berjast í Úkraínu og tugir þúsunda bætist við á næstu mánuðum.
Olga Romanova, stofnandi samtakanna Rússland á bak við rimla, sagði þetta í viðtali við SVT, sænska ríkissjónvarpið í gærkvöld. Samtökin voru stofnuð 2008 til að berjast fyrir réttindum og hagsmunum fanga. Rússnesk stjórnvöld hafa lýst samtökin útsendara erlendra aðila eins og mörg önnur mannréttinda- og óháð samtök. Romanova stofnaði Rússland á bak við rimla eftir að eiginmaður hennar var handtekinn og fangelsaður.
Í frétt sænska sjónvarpsins var leikin upptaka af viðtali sem Romanova átti við ónefndan fanga sem var í hópi sem er á leið á vígstöðvarnar.
Fanginn sagðist hafa skrifað undir heit um að taka þátt í hernaðinum í Úkraínu. Hann sat á bak við lás og slá fyrir morðtilraun og sagði að sér hefði verið heitið háum launum og sakaruppgjöf ef hann gengi til liðs við Wagner-hópinn.
Föngum í Rússlandi er heitið sakaruppgjöf og háum launum ef þeir eru reiðubúnir til að berjast í Úkraínu. Samtök sem hjálpa föngum segja að þrjú þúsund fangar hafi þegar þegið boðið.